L'Ajuntament de Sagunt entrega els nou premis del sorteig de la campanya de dinamització del comerç local
26 d’octubre 2021

![Imagen 1](/media/jwmpuwyx/78-c_alcalde.jpg)![Imagen 2](/media/3miepzip/78-c_entrega.jpg)

![Imagen sin texto alternativo.](/es-va/Actualidad/PublishingImages/Octubre 2021/78 C_grupal.jpg)  
  
​L'alcalde de Sagunt, Darío Moreno, i la regidora de Comerç i Mercats, Ana María Quesada, han entregat este matí els premis a les nou persones guanyadores del sorteig de la campanya de dinamització del comerç local, organitzada per la delegació de Comerç i Mercats de l'Ajuntament de Sagunt. En total, s'han repartit 6.000 euros en vals, tres dels quals de 1.000 € i sis de 500 €. Concretament, esta iniciativa comercial va ser realitzada del 10 de setembre al 13 d'octubre.

  

Esta campanya correspon a la tradicional proposta de fidelització de clients i suport als establiments del municipi que enguany ha estat activa davall el lema ¡Compra corazón! i que ha conclòs, una vegada més, amb un sorteig de 6.000 euros en premis entre les persones que han comprat o consumit en els comerços adscrits a la iniciativa.

  

L'alcalde de Sagunt, Darío Moreno, ha destacat que es fan este tipus de campanyes per a animar la gent a comprar en el comerç local, «**amb el missatge darrere d'estos sortejos el que pretenem dir és que comprar en comerç local té una sèrie d'efectes positius per a la nostra ciutat com llocs de treball, ciutats més segures, mobilitat sostenible, etc. Tots eixos aspectes que sembla que tots volem que estiguen en la nostra societat i depenen de situacions de compra individual**». A més, ha agraït la labor de la regidoria de Comerç i a totes les associacions de comerciants i ha animat la ciutadania a comprar en el comerç local. 

  

D'altra banda, la regidora de Comerç, Ana María Quesada, ha destacat que «**és molt bonic telefonar a les persones per a dir-los que els ha tocat un premi**» i ha explicat les condicions i les característiques del mètode de pagament. També ha agraït l'assistència i participació de les associacions de comerciants. 

  

Durant tot el mes la ciutadania ha pogut comprar en els comerços i a la conclusió del període es va realitzar un sorteig públic i obert de la campanya dijous passat, 21 d'octubre, on es van sortejar un total de nou premis que consistixen en bons per a gastar en els establiments adherits a la promoció.

  

Per a optar a algun dels premis, les i els interessats han hagut d'emplenar els cupons que s'han entregat en els establiments adscrits a la promoció per haver comprat o consumit. Cal puntualitzar que no hi havia una quantia mínima de compra, amb el que qualsevol transacció ha permés entrar en el sorteig.

  

Enguany han participat aproximadament 600 establiments de tot el municipi i, a més, en estos locals comercials la clientela ha pogut trobar material promocional, informatiu i identificatiu de la campanya que proporciona gratuïtament l'Ajuntament, com els bitllets per a emplenar després de consumir o comprar, les urnes de cartó per a depositar-los una vegada emplenats, o el distintiu identificador de comerç adscrit en cartells i adhesius situats a les portes, aparadors i punts visibles, així com els fulls de mà i bosses de compra promocionals amb la imatge de la campanya.

  

Respecte a les associacions de comerciants, han estat presents el president de l'Asociación de Comerciantes e Industriales de Sagunto y su Comarca (ACEYSIC), José Luis Doblaré; la vicepresidenta de Ciutat de Sagunt, Belvis Plaza i el president de l'Asociación de Comerciantes y Profesionales de Puerto de Sagunto (ACPS), Marcelo Cuadros.

  

  

  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-entrega-els-nou-premis-del-sorteig-de-la-campanya-de-dinamitzacio-del-comerc-local/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-entrega-els-nou-premis-del-sorteig-de-la-campanya-de-dinamitzacio-del-comerc-local/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-entrega-els-nou-premis-del-sorteig-de-la-campanya-de-dinamitzacio-del-comerc-local/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-entrega-els-nou-premis-del-sorteig-de-la-campanya-de-dinamitzacio-del-comerc-local/)